Meclîsê Şarî yê Şingalî û Meclîsê Têgêrayîşê Cinîyan ê Şingalî bi eşkerayîyêke vera peymana Bexdad-Hewlêrî nêrazîbîyayîşê xo ard ziwan. Eşkerayîye verê bînaya Meclîsê Şarî de ameye dayene û endam û îdarekarê wird meclîsan beşdarê eşkerayîya çapemenîye bîyî.
Wird meclîsan zî îfade kerd ke wexto ke DAÎŞî 3ê tebaxa 2014î de hêrişê Şingalî kerd ne Iraq ne zî hukmatê Başûrê Kurdîstanî Şingal nêpawit û ê do qet bêbextîya pêşmergeyan xo vîrî ra nêkerê.  Eşkerayîye de ame vîrvistene ke serra 2017î de zî wexto ke Haşdî Şabî dekewtî Şingal pêşmergeyan verê înan nêgirewt.
Eşkerayîye wina dewam kena: ''Ganî Hukmatê Herêma Kurdîstanî êzidîyan û şarê Şingalî ra uzrê xo biwazo. La ma do înan qet efû nêkerê. Êyê ke rojanê zehmetan de wayîrê ma nêvejîyayî wa rojanê rehetan de zî nêagêrê ma. Peymana Hewlêr û Bexdadî seba ma seke dewamê fermanê 2014î ya. Ma venga hukmatê Iraqî danê ke herinda Hukmatê Başûrî de wa şarê Şingalî reyde îtîfaqan bikero. Ma hukmatê Iraqî ra wazenê ke wa îradeyê êzidîyan nas bikero û meseleyanê ma çareser bikero.''
